**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 1 Νοεμβρίου 2022, ημέρα Τρίτη και ώρα 10.10΄π.μ., στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση του Μνημονίου Κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας».

Στη συνεδρίαση παρέστησαν η Υπουργός Πολιτισμού και Αθλητισμού, κυρία Στυλιανή (Λίνα) Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Γιαννάκης Στέργιος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, καλή σας ημέρα και καλό μήνα.

Ξεκινά η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση του Μνημονίου Κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας».

Τον λόγο έχει ο Εισηγητής της Πλειοψηφίας, κ. Αναστάσιος Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας):** Ευχαριστώ, κύριε Πρόεδρε.

Αξιότιμη κυρία Υπουργέ, αγαπητές και αγαπητοί συνάδελφοι, όλοι γνωρίζουμε την εγγενή αξία του πολιτισμού και τη συμβολή του στη βιώσιμη κοινωνική και οικονομική ανάπτυξη. Γνωρίζουμε, επίσης ότι η ενσωμάτωση της διάστασης του πολιτισμού στις διακρατικές συμφωνίες αποτελεί απαραίτητο τμήμα, για τη σύναψη ισχυρών και αποτελεσματικών δεσμών.

Την ίδια στιγμή, πιστεύω ότι όλοι κατανοούμε ότι η ανάδειξη και διατήρηση της πολιτιστικής μας κληρονομιάς αντιμετωπίζει διαρκώς αυξανόμενες προκλήσεις, με μείζον ζήτημα, πρωτίστως την κλιματική αλλαγή, αλλά και την παράνομη διακίνηση αρχαιοτήτων και έργων τέχνης.

Μπροστά σε αυτές τις παραδοσιακές, αλλά και τις νέες προκλήσεις, κάθε κράτος, με την υποχρέωση, που θέτει, κατ’ αρχάς η υπερκείμενη νομοθεσία, για σεβασμό του άυλου και υλικού πολιτιστικού αποθέματος και της ασφαλούς πυροδότησής του στις νέες γενιές, θα λέγαμε ότι βρίσκεται μπροστά σε ένα ιστορικό σταυροδρόμι.

Και υπό αυτή την οπτική, η μόνη σίγουρη διαδρομή, για να πετύχουμε το βασικό μας στόχο, είναι αυτή της διαμόρφωσης μιας πολιτιστικής στρατηγικής, που θέτει στο επίκεντρο, τη συντονισμένη διεθνή συνεργατική δράση. Υπό αυτή την οπτική, έχω σήμερα την τιμή να εισηγούμαι στο σώμα την «Κύρωση του Μνημονίου Κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας».

Είναι ευρέως γνωστό ότι η χώρα μας καλλιεργεί συστηματικά στενούς μόνιμους δεσμούς με τη Σαουδική Αραβία, οι οποίοι εντοπίζονται τόσο στην εξωτερική πολιτική όσο και στην οικονομία και την ασφάλεια. Μάλιστα, το υπό συζήτηση νομοσχέδιο λαμβάνει χώρα στον απόηχο των πρόσφατων επισκέψεων τόσο του Πρωθυπουργού, Κυριάκου Μητσοτάκη, στη Σαουδική Αραβία, αλλά και της πρόσφατης επίσκεψης του Πρίγκιπα της Σαουδικής Αραβίας, στη χώρα μας. Επισκέψεις, με τις οποίες επιβεβαιώθηκε το ιστορικά καλό μομέντουμ των σχέσεών μας, σε όλα τα επίπεδα, που ανέφερα.

Η ισχυροποίηση των δεσμών μας αντανακλάται και με το παρόν νομοσχέδιο, το οποίο αναφέρεται στη συνεργασία, μεταξύ του Υπουργείου Πολιτισμού και Αθλητισμού της Ελλάδας και του Υπουργείου Πολιτισμού του Βασιλείου της Σαουδικής Αραβίας, στο νευραλγικό και αναπτυξιακό κομμάτι του πολιτισμού, με στόχο την επέκταση, αλλά και την εμβάθυνση των υφιστάμενων γεφυρών συνεργασίας.

Το Μνημόνιο Κατανόησης στον τομέα του πολιτισμού δεν συνέβη, βέβαια, εν κενώ ούτε τυχαία ούτε προέκυψε νομοτελειακά, βάσει των ισχυρών δεσμών, που διατηρεί η χώρα μας με τη Σαουδική Αραβία. Αντίθετα, προέκυψε, ως αποτέλεσμα των διαβουλεύσεων και της εντατικής εργασίας του Υπουργείου Πολιτισμού, υπό την ηγεσία της εξωστρεφούς Υπουργού, κυρίας Λίνας Μενδώνη, οι οποίες ξεκίνησαν, το προηγούμενο έτος.

Ήδη, από πέρυσι, θυμόμαστε όλοι την εκπεφρασμένη βούληση και των δύο πλευρών για την ενδυνάμωση των μεταξύ τους πολιτιστικών δεσμών, κατόπιν της επίσκεψης του Σαουδάραβα Υπουργού Πολιτισμού, στην Ελλάδα.

Οι διαβουλεύσεις, με στόχο την υπογραφή διμερούς Μνημονίου, για την πολιτιστική συνεργασία, απέδωσαν καρπούς και οριστικοποιούνται, με τη μορφή σύναψης του εν λόγω Μνημονίου Κατανόησης, το οποίο δομείται σε 11 άρθρα.

Συγκεκριμένα, με το άρθρο 1, αποσαφηνίζεται ο σκοπός του Μνημονίου Κατανόησης και οριοθετείται το πεδίο της συνεργασίας, στον τομέα του πολιτισμού, σύμφωνα με την κείμενη νομοθεσία της Ελληνικής Δημοκρατίας και του Βασιλείου της Σαουδικής Αραβίας.

Στο δεύτερο άρθρο, προσδιορίζονται, με ακρίβεια, τα πεδία εκδήλωσης εργασίας. Ειδικότερα, προβλέπεται συνεργασία και ανταλλαγές σε πολιτιστικούς τομείς, ανταλλαγή εμπειριών και τεχνογνωσίας, επί των πολιτιστικών στρατηγικών σχεδίων, επί της ανάπτυξης προγραμμάτων καλλιτεχνικής φιλοξενίας, καθώς επίσης και η διευκόλυνση μετακινήσεων, μεταξύ πολιτιστικών ιδρυμάτων, διανοούμενων και διαδικασιών, που θα ενισχύσουν τις πολιτιστικές υποθέσεις των δύο χωρών.

Στο άρθρο 3 και υπό το πρίσμα της καταπολέμησης της παράνομης διακίνησης πολιτιστικών αγαθών, διαμηνύεται η Συμφωνία των δύο χωρών, για συνεργασία απαγόρευσης κλοπής, παράνομης ανταλλαγής, εισαγωγής, εξαγωγής και μεταβίβασης της κυριότητας πολιτιστικών αγαθών, όπως και η συμφωνία διερεύνησης των δυνατοτήτων για τη σύναψη εκτελεστικού προγράμματος.

Περαιτέρω, το τέταρτο άρθρο αποσαφηνίζει τα μέσα συνεργασίας, εστιάζοντας στην ανταλλαγή αξιωματούχων και εμπειρογνωμόνων, στη διοργάνωση δράσεων εκπαιδευτικού χαρακτήρα, στον πολιτισμό, αφήνοντας και τη διακριτική ευχέρεια για συμφωνία επιπρόσθετων μέσων, όπως αυτά συμφωνούνται, μεταξύ των δύο χωρών.

Στο άρθρο 5, αναφέρεται ότι τα συμβαλλόμενα μέρη αναλαμβάνουν το οικονομικό κόστος εκπλήρωσης των υποχρεώσεών τους.

Επιπρόσθετα, στο άρθρο 6, διατυπώνεται ρητά ότι οι πληροφορίες και τα έγγραφα, που ανταλλάσσονται, μεταξύ των δύο μερών, χρησιμοποιούνται μόνο για τους σκοπούς του παρόντος Μνημονίου, ενώ, στο άρθρο 7, προβλέπεται τυχόν διαφορές, που δημιουργούνται από την ερμηνεία και την υλοποίηση του Μνημονίου Κατανόησης, επιλύονται μέσω διαβουλεύσεων, δια της διπλωματικής οδού, χωρίς προσφυγή σε δικαστήριο.

Επισημαίνεται, παράλληλα, στο άρθρο 8, ότι η Συμφωνία Κατανόησης δεν θίγει τόσο εθνικούς κανονισμούς και νόμους ή αντίστοιχα διεθνείς συμφωνίες, στις οποίες τα δύο μέρη συμμετέχουν ήδη.

Το άρθρο 9 αναφέρεται στη δυνατότητα του κάθε μέρους, ξεχωριστά, να παρέχουν ξεχωριστά προγράμματα ή παραρτήματα, καθώς και στην υποχρέωσή τους να προσδιορίζουν τις συμφωνηθείσες δραστηριότητες και τους τρόπους συμμετοχής για κάθε μέρος.

Στο άρθρο 10, διαμηνύεται η υποχρέωση και των δύο πλευρών να σέβονται τα δικαιώματα πνευματικής ιδιοκτησίας, που απορρέουν, από κάθε κοινή δραστηριότητα ή έργο, στο πλαίσιο του παρόντος Μνημονίου.

Τέλος, στο άρθρο 11, διατυπώνεται η έναρξη ισχύος του παρόντος, η οποία, όπως προσδιορίζεται, εκκινεί με την ημερομηνία της τελευταίας γραπτής κοινοποίησης, με την οποία τα μέρη αλληλοενημερώνονται, για την ολοκλήρωση των εσωτερικών διαδικασιών, που απαιτούνται.

Η ισχύς του Μνημονίου προσδιορίζεται στα 5 έτη, με αυτόματη ανανέωση, για μεταγενέστερες περιόδους ίσης διάρκειας, εκτός και αν εκδηλωθεί από το ένα μέρος η αντίθετη βούληση. Προβλέπεται δυνατότητα τροποποίησης, με αμοιβαία γραπτή συγκατάθεση και των δύο μερών, ενώ επισημαίνεται ότι σύμφωνα και με την Έκθεση του Γενικού Λογιστηρίου του Κράτους, η δαπάνη επί του Κρατικού Προϋπολογισμού, παρά το γεγονός ότι δεν μπορεί να υπολογιστεί, με ακρίβεια, εκτιμάται σε 3.250 ευρώ.

Το εν λόγω κόστος απορρέει από την ανταλλαγή εμπειρογνωμόνων σε θέματα μουσείων και διοργάνωσης εκθέσεων.

Η υπογραφή, λοιπόν, του Μνημονίου Κατανόησης, ανάμεσα στην Κυβέρνηση της Ελληνικής Δημοκρατίας και του Βασιλείου της Σαουδικής Αραβίας, αποτελεί ακόμα ένα ιδιαίτερα χαρακτηριστικό και επιτυχημένο παράδειγμα αμοιβαίας κατανόησης και γόνιμης πολιτιστικής συνεργασίας, τα εύσημα της οποίας αξίζει η ηγεσία και η διοίκηση του Υπουργείου Πολιτισμού.

Υπό το πρίσμα αυτό, με την παρούσα Κύρωση, οι διμερείς σχέσεις των δύο χωρών αποκτούν μια νέα δυναμική, που εφεξής θα εκδηλώνονται και με ενέργειες και δράσεις προστασίας και ανάδειξης του αμφότερου πολιτιστικού αποθέματος. Κατ’ αυτόν τον τρόπο, ισχυροποιούνται, όχι μόνο οι δεσμοί της χώρας μας με τη Σαουδική Αραβία, αλλά ισχυροποιείται και η ίδια η θέση της Ελλάδας στο διεθνές πολιτιστικό στερέωμα.

Κατόπιν τούτων, εισηγούμαι, λοιπόν, την ψήφιση της εν λόγω Κύρωσης. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ, κύριε Μπαρτζώκα.

Τον λόγο έχει η Εισηγήτρια της Μειοψηφίας, κυρία Ελισσάβετ (Μπέττυ) Σκούφα.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ (Εισηγήτρια της Μειοψηφίας):** Κυρίες και κύριοι συνάδελφοι, αξιότιμη κυρία Υπουργέ, επιτρέψτε μας και επιτρέψτε μου, σήμερα, την κατάθεση κάποιων εξαιρετικά πρωτόλειων σκέψεων και προβληματισμών, που εμφορούνται, από καθαρά κίνητρα αναζήτησης γνώσης και εμβάθυνσης του κοινοβουλευτικού διαλόγου μας, πριν προχωρήσουμε στην ψήφιση και κύρωση από την Ελληνική Βουλή της προκείμενης Συμφωνίας Μνημονίου Κατανόησης, σε επίπεδο πολιτισμού των Υπουργείων Πολιτισμού της χώρας μας και του Βασιλείου της Σαουδικής Αραβίας.

Κάθε μνημόνιο κατανόησης, σε επίπεδο πολιτισμού, θα έπρεπε να μας βρίσκει όλους σύμφωνους και σύμφωνες a priori ή μήπως και όχι; Οι σχέσεις, η αλληλοκατανόηση και η αλληλογνωριμία δύο λαών, μέσω του αγαθού του πολιτισμού και των πολιτισμικών δημιουργημάτων, σαφώς και είναι η γέφυρα, που μπορεί να ενώσει διαφορετικούς λαούς, με διαφορετικές κουλτούρες, πολιτισμικά, κοινωνικά, ιστορικά, πολιτικά υπόβαθρα.

Η καλούμενη «πολιτισμική διπλωματία», αν και πολλοί αμφισβητούν τον όρο, διότι ακριβώς υπονοεί την εργαλειοποίηση του πολιτισμού προς επίτευξη άλλων στόχων και γι’ αυτόν το λόγο αντιπροτείνουν τον γενικότερο όρο «πολιτιστικές σχέσεις», η πολιτιστική διπλωματία, λοιπόν, είναι η γέφυρα υπερπήδησης των όποιων δυσκολιών, δυσχερειών ή και αδιεξόδων επικοινωνίας τόσο μεταξύ μεμονωμένων υποκειμένων ατόμων όσο βεβαίως και μεταξύ λαών και κρατών. Η πολιτισμική συνεννόηση και αλληλεπίδραση είναι το καλύτερο, ενδεχομένως, μέσο αποτροπής συρράξεων και εμπόλεμων συγκρούσεων. Η κατίσχυση του πολιτισμού και των πολιτισμικών επαφών και σχέσεων είναι ο δρόμος προς την ειρήνη.

Θέλω, όμως, επί της αρχής, να θέσω το εξής φιλοσοφικό και πολιτικό ερώτημα. Μήπως ακόμη και στα μνημόνια συνεργασίας πολιτισμικού περιεχομένου πρέπει τα εκάστοτε κράτη να συνεξετάζουν και άλλες παραμέτρους, όπως τα κίνητρα τέτοιων μνημονίων συνεργασίας, το περιεχόμενο, σαφώς ή το πολιτισμικό, κοινωνικό και πολιτικό υπόβαθρο των χωρών, που πρόκειται να συνυπογράψουν ένα τέτοιο μνημόνιο;

Όσον αφορά το προκείμενο Μνημόνιο Συνεννόησης δεν γνωρίζουμε αρκετά για το υπόβαθρό του, για την προϊστορία του, πέραν του ότι ήδη έχει υπογραφεί στην Αθήνα, την 26η Ιουλίου τρέχοντος έτους, κατά την επίσκεψη του διαδόχου του θρόνου της Σαουδικής Αραβίας, Μοχάμεντ Μπιν Σαλμάν. Υπεγράφησαν δε, διαβάζουμε από ρεπορτάζ, συνολικά στα τέλη Ιουλίου, 16 συμφωνίες και μνημόνια συνεργασίας, μεταξύ ελληνικών εταιρειών και σαουδαραβικών ιδιωτικών ομίλων, στους τομείς της ενέργειας, της αμυντικής τεχνολογίας, της διαχείρισης απορριμμάτων, του πολιτισμού, προφανώς, το προκείμενο και τα λοιπά. Εμείς, ως Επιτροπή Μορφωτικών Υποθέσεων, συζητάμε το Μνημόνιο Πολιτισμικής Συνεννόησης και Συνεργασίας.

Να πω εξαρχής, επίσης και επί της αρχής, ότι θεωρώ και θεωρούμε πως ο πολιτισμός δεν έχει κατ’ αποκλειστικότητα οικονομικό ή εμπορικό ή αναπτυξιακό χαρακτήρα. Μπορεί να έχει και οικονομικά αναπτυξιακά χαρακτηριστικά και στοιχεία, αλλά η αξία του πολιτισμού δεν περιορίζεται σε αυτά και εικάζω και θέλω να πιστεύω, κυρία Υπουργέ, πως εφόσον έχετε υπηρετήσει σε διάφορες θέσεις στο Υπουργείο Πολιτισμού, πως δεν έχετε παρά να συμφωνήσετε, με την αρχή της αυταξίας του πολιτισμού και των πολιτιστικών αγαθών; Επομένως, το προκείμενο Μνημόνιο δεν πρέπει να το συνεξετάσουμε, στο πλαίσιο των υπόλοιπων εταιρικών αυστηρά οικονομικών υπογραφεισών συμφωνιών. Σωστά;

Όταν συζητάμε περί πολιτισμού, εισαγόμαστε και σε άλλες σφαίρες προβληματισμού και αναζήτησης, βαθύτερης κατανόησης των λαών, των πολιτισμών και των κουλτούρων τους. Διότι, ανέκαθεν, ο πολιτισμός και η πολιτισμική παραγωγή ενσάρκωνε και συμπεριλάμβανε την κουλτούρα, το πνεύμα, τα ήθη, τα έθιμα, τις παραδόσεις, την ιστορία, το σύνολο της πνευματικής, καλλιτεχνικής και φυσικά θρησκευτικής δημιουργίας ενός λαού και ενός τόπου και θέλω να σας ρωτήσω ευθέως, κυρία Υπουργέ, μέχρι ποιου βαθμού έχουν προχωρήσει οι συνομιλίες και η επικοινωνία σας με τον Σαουδάραβα ομόλογό σας; Το ρωτάω αυτό, δεδομένου του γεγονότος ότι Ελλάδα και η Σαουδική Αραβία έχουμε, ως χώρες, διαφορετικά πολιτικά συστήματα, δικαιϊκά συστήματα, θρησκείες, εν γένει κουλτούρες. Αυτό δεν είναι, βεβαίως, αποτρεπτικό, ως γεγονός, θα μπορούσε να ανταπαντήσει κανείς.

Ίσα – ίσα, που με το Μνημόνιο Κατανόησης, με την ανταλλαγή, για παράδειγμα, αξιωματούχων και εμπειρογνωμόνων, διοργάνωση εκπαιδευτικών προγραμμάτων, εργαστηρίων, σεμιναρίων κ.λπ., οι δύο λαοί θα έρθουν πιο κοντά και εγώ θα συμφωνήσω και θα πω, αναμφισβήτητα.

Όμως, θα προχωρήσω ένα βήμα πιο πέρα τον προβληματισμό μου. Δεδομένου του γεγονότος ότι παρά τις φιλότιμες προσπάθειες του Σαουδάραβα Πρίγκιπα, Μοχάμεντ Μπιν Σαλμάν, για βαθιές μεταρρυθμίσεις, σε μια χώρα με θεοκρατικό καθεστώς, σε μια χώρα, στην οποία επικρατεί ο νόμος της Σαρία, παρά τα φιλόδοξα σχέδια, επομένως και το μεταρρυθμιστικό του πρόγραμμα, με τον τίτλο «Vision 2030», βάσει του οποίου έχουν δοθεί κάποια δικαιώματα στις γυναίκες της αραβικής χώρας, για εμάς τις γυναίκες του δυτικού κόσμου απολύτως αυτονόητα. Παρόλα αυτά, υπάρχει βάσει διεθνών παρατηρητών και ευρωπαϊκών οργανισμών, πολύ έργο, ακόμη να γίνει στους τομείς του σεβασμού των ανθρωπίνων δικαιωμάτων ή της ελευθερίας του τύπου κ.λπ.. Συζητήσατε καθόλου γι’ αυτούς τους τομείς με τον Σαουδάραβα ομόλογό σας;

Οι μακροχρόνιοι δεσμοί φιλίας των δύο χωρών και κυρίως οι αρχές της ειλικρίνειας και της αμοιβαίας εμπιστοσύνης, πάνω στις οποίες θα πρέπει να εδράζεται και η συγκεκριμένη Συμφωνία, καλλιεργούν ή θα πρέπει να καλλιεργούν ένα τέτοιο κλίμα αλληλοκατανόησης, αλλά και εις βάθος συζήτησης. Πιστεύω πως θα πρέπει να μας ενημερώσετε, ως σώμα Ελλήνων βουλευτών, σχετικά, κατά πόσο έχετε συνομιλήσει με τον Υπουργό Πολιτισμού της Σαουδικής Αραβίας, σε σχέση με το κατά πόσο προχωρά το μεταρρυθμιστικό έργο της χώρας, για το σεβασμό των ανθρωπίνων δικαιωμάτων. Έχει υπάρξει και μία καταγγελία, για παράδειγμα, το 2015, από την Ευρωβουλή, για την δολοφονία ενός δημοσιογράφου, η οποία δεν έχει διαλευκανθεί μέχρι τώρα. Σαφώς και γινόμαστε συνεχώς μάρτυρες, δυστυχώς, ξαναλέω, παρά τις μεταρρυθμιστικές προσπάθειες του βασιλιά, του διαδόχου του θρόνου Μπιν Σαλμάν, για κατάφωρη παραβίαση ανθρωπίνων δικαιωμάτων, όσον αφορά τις γυναίκες, τουλάχιστον.

Ας μην ξεχνάμε εξάλλου πως υπήρξαν δηλώσεις και γεγονότα, όπως η αντίδραση 45 Αμερικανών κοινοβουλευτικών, οι οποίοι ζήτησαν από την Κυβέρνηση των Η.Π.Α., με γραπτή επιστολή, να μποϊκοτάρει τη Σύνοδο Κορυφής των G20 στο Ριάντ, αν οι αρχές της Σαουδικής Αραβίας δεν έδιναν απαντήσεις στα ζητήματα ανθρωπίνων δικαιωμάτων. Αναφέρθηκα στην Ευρωβουλή, πιο πριν, για το ότι υπήρξε και επιστολή 65 μελών του Ευρωπαϊκού Κοινοβουλίου, τα οποία προέτρεπαν την Ευρωπαϊκή Ένωση να υποβαθμίσει τη συμμετοχή της στη Σύνοδο των G20, κατηγορώντας το Βασίλειο για ιστορικό καταστρατήγησης ανθρωπίνων δικαιωμάτων. Ή τέλος, να μην ξεχνάμε τις προεκλογικές δηλώσεις των δημοκρατικών στις Η.Π.Α., σύμφωνα με τις οποίες, αν η σαουδαραβική Κυβέρνηση δεν λάβει αμέσως μέτρα, για να επανορθώσει αυτό το ιστορικό καταπάτησης δικαιωμάτων, πρέπει να δεσμευτούμε να μετατρέψουμε τις μεταρρυθμίσεις, όσον αφορά τα ανθρώπινα δικαιώματα, σε προϋπόθεση, για κάθε μελλοντική δοσοληψία, με το Βασίλειο. Τέτοιες δηλώσεις, σαφώς, από τα πλέον επίσημα διεθνή ή ευρωπαϊκά χείλη, έχουν προβληματίσει, κατά καιρούς, τη διεθνή κοινή γνώμη και φυσικά και εμάς, ως βουλευτές, και εν γένει το σύνολο των δημοκρατικών πολιτών.

Γι’ αυτό και καταθέτω το αίτημα της ενημέρωσης, από πλευράς σας, του ελληνικού Κοινοβουλίου, εάν κατά την επίσκεψη του Σαουδάραβα ομολόγου σας, το 2021, στην Αθήνα, υπήρξε και η συγκεκριμένη συζήτηση περί ανθρωπίνων δικαιωμάτων, αν σας ενημέρωσε για το ποια εμπόδια, πιθανά, συναντούν στη χώρα, πόσο προχωράνε, ποιο είναι το χρονοδιάγραμμα, ο εν γένει προγραμματισμός και σχεδιασμός ή, αν απλά περιοριστήκατε σε μία δήλωση, που πάλι διαβάζουμε στο ρεπορτάζ, γι’ αυτό και η σημερινή συζήτηση έχει σημασία, ότι η Σαουδική Αραβία ζήτησε την μεταφορά τεχνογνωσίας από την Ελλάδα, όσον αφορά τις αρχαιολογικές ανασκαφές.

Παρεμπιπτόντως, ένα ακόμη ερώτημα, που νομίζω έχουμε όλοι, διαβάζοντας το συγκεκριμένο Μνημόνιο Κατανόησης, είναι ποια είναι τα πρακτικά οφέλη, που θα αποκομίσει η χώρα μας από αυτό. Αυτό το λέω, γιατί, όπως κάθε Μνημόνιο Κατανόησης, οι διατυπώσεις των άρθρων είναι, θα έλεγα, εξαιρετικά γενικόλογες. Αν μπορείτε να μας ενημερώσετε ποια οφέλη συγκεκριμένα, πρακτικά και απτά, στον τομέα του πολιτισμού θα έχει η χώρα μας, όταν θα ψηφιστεί το συγκεκριμένο Μνημόνιο.

Τέλος, ζητάμε επίσημη ενημέρωση για ένα διάβημα του Πρωθυπουργού της χώρας, του κυρίου Μητσοτάκη. Διαβάζουμε πάλι από δημοσιεύματα, αλλά στη Βουλή ερχόμαστε να ενημερωθούμε πιο συγκεκριμένα, πιο αποτελεσματικά, πιο υπεύθυνα. Ενημερωνόμαστε λοιπόν, για το διάβημα του Έλληνα Πρωθυπουργού, η Ελλάδα να καταθέσει από κοινού, με την Αίγυπτο και τη Σαουδική Αραβία, φάκελο για τη διοργάνωση του Μουντιάλ του 2030. Διαβάζουμε εδώ, ότι ο σχετικός φάκελος έχει ήδη αποσταλεί σε μεγάλο γραφείο των Η.Π.Α., για την τελική του διαμόρφωση. Το ερώτημα είναι πότε θα ενημερωθεί επιτέλους η Ελληνική Βουλή.

Αυτά ήθελα να πω. Επιφυλάσσομαι και επιφυλασσόμαστε, κύριε Πρόεδρε, για την Ολομέλεια, μέχρι να λάβουμε και την αντίστοιχη ενημέρωση στα αιτήματα, που κατέθεσα στην κυρία Υπουργό.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ, κυρία Σκούφα. Τον λόγο θα λάβει ο Ειδικός Αγορητής του ΚΙΝ.ΑΛ., ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛ.):** Κύριε Πρόεδρε, κυρία Υπουργέ, κυρίες και κύριοι συνάδελφοι, εισάγεται σήμερα στην Επιτροπή μας προς κύρωση μια ακόμη διεθνής Σύμβαση της χώρας μας, στο χώρο του πολιτισμού. Ο πολιτισμός ενώνει τους λαούς, μεταλαμπαδεύοντας, θα έλεγα, στους πολίτες της γης πανανθρώπινες αξίες. Σήμερα, λοιπόν, κυρώνεται και αποκτά αυξημένη ισχύ, σύμφωνα με το άρθρο 28 του Συντάγματος, το Μνημόνιο Κατανόησης, στο χώρο του πολιτισμού, που υπεγράφη, μεταξύ της χώρας μας και της Σαουδικής Αραβίας, τον Ιούλιο του 2022. Μια Συμφωνία, αγαπητοί συνάδελφοι, που αποτελεί συνέχεια άλλων διεθνών συμφωνιών της χώρας μας, στο χώρο του πολιτισμού, οι οποίες έχουν έρθει προς κύρωση και τη σημασία των οποίων έχουμε αναδείξει, κατά την κύρωσή τους.

Κυρία Υπουργέ, το Μνημόνιο Κατανόησης Ελλάδας και Σαουδικής Αραβίας θέτει σε νέες βάσεις τη συνεργασία των δύο χωρών, στον τομέα του πολιτισμού. Αυτό, φυσικά, είναι πολύ σημαντικό. Με το Μνημόνιο αυτό, οι δύο χώρες επιβεβαιώνουν τους μακροχρόνιους δεσμούς φιλίας, που τις συνδέουν, αφενός και αναγνωρίζουν τη σημασία του πολιτισμού για μια ενδυνάμωση των διμερών τους σχέσεων. Επίσης, θα έλεγα ότι καταγράφουν τη θέλησή τους για συνεργασία, σε πλήθος πολιτιστικών τομέων, όπως η αρχιτεκτονική, το σχέδιο, οι επαναστατικές τέχνες, ο κινηματογράφος, η πολιτιστική κληρονομιά, τα μουσεία.

Αγαπητοί συνάδελφοι, η Ελλάδα και η Σαουδική Αραβία στοχεύουν στην ανταλλαγή γνώσεων και εμπειριών, ιδιαίτερα, θα έλεγα εδώ, στον τομέα της προστασίας και ανάδειξης της πολιτιστικής κληρονομιάς και στη διοργάνωση καλλιτεχνικών και πολιτιστικών εκδηλώσεων, ώστε οι δύο λαοί να έρθουν πιο κοντά, με συνέργειες και συνεργασίες, αναδεικνύοντας τον πολιτισμό και τη στήριξη αυτού. Επίσης, προβλέπεται η διευκόλυνση των διαδικασιών για μετακινήσεις, μεταξύ πολιτιστικών ιδρυμάτων, καθώς επίσης και η ανάπτυξη προγραμμάτων πολιτιστικής φιλοξενίας, μεταξύ κυβερνητικών και ιδιωτικών ιδρυμάτων από τις δύο χώρες.

Αγαπητοί συνάδελφοι, θα ήθελα να σταθώ, στο άρθρο 3 του Μνημονίου, που προβλέπει τη συνεργασία των μερών, απέναντι στην παράνομη διακίνηση πολιτιστικών αγαθών. Είναι πάρα πολύ σημαντικό, γιατί εδώ προβλέπεται συνεργασία στον τομέα της απαγόρευσης κλοπής της παράνομης ανασκαφής και της παράνομης διακίνησης των πολιτιστικών αγαθών. Μάλιστα, κυρία Υπουργέ, στην κατεύθυνση αυτή αναφέρεται ρητά στο Μνημόνιο, ότι τα μέρη θα διερευνήσουν τη δυνατότητα σύναψης σχετικού εκτελεστικού προγράμματος. Θα θέλαμε να μας πείτε αυτό το εκτελεστικό πρόγραμμα, πώς το αντιλαμβάνεστε και ποιο θα είναι;

Αγαπητοί συνάδελφοι, όλοι γνωρίζουμε το τεράστιο πρόβλημα των λαθραίων ανασκαφών στη χώρα μας και τη λεηλασία άγνωστων αρχαιολογικών χώρων, της παράνομης εμπορίας και διακίνησης ελληνικών αρχαιοτήτων, στην Ελλάδα και στο εξωτερικό. Επίσης, αντίστοιχα, πρέπει να τονιστεί, ότι και η Σαουδική Αραβία είναι μια χώρα, με πλούσια ιστορία και πολιτισμό, που και αυτή, με τη σειρά της, καλείται να διαφυλάξει.

Συμφωνίες, λοιπόν, σαν τη σημερινή, αγαπητοί συνάδελφοι, μόνο θετικά μπορούν να λειτουργήσουν για την προστασία της πολιτιστικής μας κληρονομιάς και της Ελλάδας και της Σαουδικής Αραβίας. Με δεδομένο, μάλιστα, ότι η Σαουδική Αραβία είναι μια χώρα, που δεν δεσμεύεται από την ευρωπαϊκή νομοθεσία, όπου η προστασία των πολιτιστικών αγαθών βρίσκεται στο επίκεντρο. Εδώ, θα ήθελα να σας θυμίσω, ότι η χώρα μας έχει συνάψει και άλλες αντίστοιχες συμφωνίες, για την καταπολέμηση της παράνομης διακίνησης πολιτιστικών αγαθών και με άλλες χώρες. Ακόμα, μάλιστα, να θυμίσω, και εκτός Ευρώπης, όπως οι Ηνωμένες Πολιτείες, αλλά και τα Ηνωμένα Αραβικά Εμιράτα.

Κυρία Υπουργέ, στο 4ο άρθρο του Μνημονίου, προβλέπεται η ανταλλαγή αξιωματούχων και εμπειρογνωμόνων του πολιτιστικού χώρου, μεταξύ των δύο χωρών, καθώς και η διοργάνωση εκπαιδευτικών προγραμμάτων, εργαστηρίων, προγραμμάτων ανάπτυξης ικανοτήτων και σεμιναρίων για καλλιτέχνες και διανοούμενους και εν γένει, με εργαζόμενους στο χώρο του πολιτισμού και στις δύο χώρες. Τέλος, προβλέπονται για την κάλυψη των εξόδων, που συνεπάγεται η εφαρμογή του Μνημονίου, για την επίλυση τυχόν διαφορών, που θα ανακύψουν και για την προστασία των απορρήτων και των δικαιωμάτων της πνευματικής ιδιοκτησίας κάθε μέρους. Άρα, κυρία Υπουργέ, χρέος όλων μας είναι η στήριξη των παραπάνω.

Αγαπητοί συνάδελφοι, η Ελλάδα και η Σαουδική Αραβία είναι δύο χώρες, με σημαντική πολιτιστική κληρονομιά, όπως είπαμε και μέσω του Μνημονίου της Κατανόησης μπορούν να αναπτύξουν ακόμη περισσότερο τη συνεργασία τους και να φέρουν πολίτες, με διαφορετική κουλτούρα, πιο κοντά. Ταυτόχρονα, διανοίγονται ορίζοντες για τους καλλιτέχνες και τους εργαζομένους, στο χώρο του πολιτισμού. Και αυτό είναι επίσης σημαντικό. Ας μην ξεχνάμε δε, αγαπητοί συνάδελφοι, ότι η Σαουδική Αραβία αποτελεί και μια ισχυρή οικονομία, με την οποία η χώρα μας συνδέεται, με δεσμούς φιλίας. Η Σύμβαση, λοιπόν, αυτή, θα έλεγα εδώ, συμβάλλει, στο γενικότερο πλαίσιο της συνεργασίας, μεταξύ των δύο χωρών, γεγονός, δηλαδή, που ενισχύει και τη διεθνή θέση της χώρας μας.

Εν κατακλείδι, αγαπητοί συνάδελφοι και ολοκληρώνοντας, οι διεθνείς συμβάσεις της χώρας μας στον τομέα του πολιτισμού συμβάλλουν, με τρόπο άμεσο, στην ανάπτυξη της πολιτιστικής δραστηριότητας, αλλά και στην προστασία της πολιτιστικής μας κληρονομιάς και ενισχύουν τη θέση της χώρας μας και συμβάλλουν στην ανάπτυξη διεθνών συνεργασιών, ενώ, ταυτοχρόνως θα έλεγα, ενισχύουν τις φιλικές σχέσεις με τους πολίτες άλλων χωρών.

Για όλα τα παραπάνω το ΠΑΣΟΚ – ΚΙΝ.ΑΛ. κρίνει θετικά το Μνημόνιο Κατανόησης, με τη Σαουδική Αραβία και στηρίζει, άλλωστε, τέτοιες κυρώσεις, όπως και κατά το παρελθόν. Τέλος, ως προς την ψήφισή του, επιφυλασσόμαστε για την Ολομέλεια, χωρίς αυτό να σημαίνει ότι βλέπουμε αρνητικά την κύρωση αυτή. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κ. Κωνσταντόπουλε.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο, μετά από συνεννόηση, έχει η Ειδική Αγορήτρια της Ελληνικής Λύσης, κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, ο ελληνικός πολιτισμός είναι αναντίρρητα εξαιρετικά πλούσιος και αντικατοπτρίζει, τόσο τη γεωγραφική θέση της χώρας, που βρίσκεται, σε ένα σταυροδρόμι, μεταξύ Δύσης και Ανατολής, όσο και τη μεγάλη ελληνική ιστορία, που χάνεται, στα βάθη των αιώνων. Τα επιτεύγματα της μακραίωνης αυτής της ιστορίας αποτέλεσαν τη βάση, για το χτίσιμο των σύγχρονων αναπτυγμένων πολιτισμών. Οι Έλληνες κατάφεραν να μεγαλουργήσουν, αξιοποιώντας τις έμφυτες αρετές τους. Η πίστη τους, σε ασύγκριτες ηθικές αρχές και αξίες, αποτελούσε τον πυρήνα πολλών αρετών τους, χάρη στις οποίες μπόρεσαν, όχι μόνο να επιβιώσουν, ως έθνος, αλλά και να καλλιεργήσουν την εθνική τους περηφάνεια. Γι’ αυτό, η διατήρηση, αλλά και η αναβάθμιση όλων εκείνων των δημιουργημάτων, που μας άφησαν σαν κληρονομιά, είναι ένα υψηλό καθήκον, στο οποίο η ανταπόκριση πρέπει να είναι αντάξια του μεγέθους τους.

Συζητούμε, σήμερα, για ένα ακόμη Μνημόνιο Κατανόησης, αυτή τη φορά, στον τομέα του πολιτισμού, μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας. Σύμφωνα με σχετικά δημοσιεύματα, το Υπουργείο Πολιτισμού της Σαουδικής Αραβίας ιδρύθηκε, πριν από τέσσερα χρόνια, στο πλαίσιο του σχεδίου εκσυγχρονισμού της χώρας από τον Πρίγκιπα Διάδοχο Μοχάμεντ Μπιν Σαλμάν και βασική επιδίωξη αποτελεί η συνεισφορά του τομέα, με τουλάχιστον 3% στο ΑΕΠ του Βασιλείου έως το 2030 και η δημιουργία 100 χιλιάδων θέσεων εργασίας.

Το γεγονός ότι η Σαουδική Αραβία χαρακτηρίζεται, ως μία από τις συντηρητικότερες χώρες του κόσμου, δεν την έχει εμποδίσει, τα τελευταία χρόνια, να έχει επιδοθεί σε μία επικοινωνιακή πολιτική επίθεσης πολιτισμού προς Δύση και Ανατολή. Ας μην ξεχνούμε ότι μιλάμε για ένα κράτος ακραίου συντηρητισμού, που το χαρακτηρίζουν η θρησκευτική μισαλλοδοξία και η απαγόρευση των ελευθεριών των κατοίκων της, ιδίως των γυναικών.

Αξίζει να αναφέρουμε ότι οι γυναίκες της Σαουδικής Αραβίας εξακολουθούν να χρειάζονται συγκατάθεση από άνδρα κηδεμόνα, για να ταξιδέψουν ή να αναζητήσουν εργασία. Υποκείμενες πλήρως στους άντρες, σε καμία περίπτωση, δεν μπορούν να πάνε σε διάφορα Μέσα Μεταφοράς ή σε εστιατόρια, όπου συχνάζουν εκείνοι. Και για να αποφύγουν κάθε προσπάθεια ανεξαρτησίας, δεν μπορούν να έχουν τραπεζικό λογαριασμό.

Επί του νομοσχεδίου, στο άρθρο δεύτερο, έχουν τεχνηέντως διατυπωθεί, με αοριστία και γενικολογία, οι τομείς πολιτισμού, ώστε να καταλαμβάνουν το δυνατόν μεγαλύτερο εύρος συνεργασίας, μεταξύ των μερών και να ενισχύσουν έτσι αυτούς τους τομείς συνεργασίας. Βέβαια, με το παρόν Μνημόνιο, η χώρα μας δεν ξέρουμε κατά πόσο μπορεί να ωφεληθεί στο κομμάτι του πολιτισμού, από ένα κράτος, που μόλις πριν λίγα χρόνια, ίδρυσε Υπουργείο Πολιτισμού. Κατά τα λοιπά, απλώς περιγράφεται το πλέγμα συνεργασίας σε επιμέρους τομείς, δίχως καμία ειδικότερη ρύθμιση.

Με το άρθρο τρίτο, προβλέπεται η συνεργασία των μερών, στον τομέα της απαγόρευσης της κλοπής, της παράνομης ανασκαφής και της παράνομης εισαγωγής εξαγωγής και διαμετακόμισης ή μεταβίβαση της κυριότητας πολιτιστικών αγαθών. Με άλλα λόγια, ενισχύεται η συνεργασία των μερών στο ζήτημα της λαθραίας διακίνησης πολιτισμικών αγαθών. Με την παρούσα ρύθμιση, επιβεβαιώνεται η ισχύς των σχετικών διεθνών κανόνων και συνθηκών, δεν επέρχεται, όμως, κάποια νομοθετική αλλαγή, καθώς η διάταξη παραπέμπει στην κατάρτιση εκτελεστικού προγράμματος, που θα υλοποιήσει τις δεσμεύσεις από την παρούσα Συμφωνία.

Η ανάγκη προστασίας της πολιτιστικής μας κληρονομιάς και των πολιτιστικών αγαθών εμφανίζεται στις μέρες μας ολοένα και πιο επιτακτική. Ιδιαίτερα σε μία χώρα, όπως η Ελλάδα, η οποία διαθέτει ένα τεράστιο πλούτο πολιτιστικών αγαθών, τα οποία αποτελούν αμάχητα τεκμήρια της μακραίωνης ελληνικής ιστορίας, μόνο μέσω της νομοθετικής θωράκισης και της διεθνούς συνεργασίας, μπορούν να καταπολεμηθούν οι μαζικές πολιτιστικές καταστροφές, οι οποίες έχουν, σαν κύριο στόχο, την παράνομη διακίνηση αρχαιοτήτων. Εξάλλου, τέτοιου είδους συμφωνίες μπορούν να συμβάλλουν περαιτέρω στις προσπάθειες, που καταβάλλονται, για την παρεμπόδιση της παράνομης εμπορίας πολιτιστικών θησαυρών, που αποτελούν προϊόν συστηματικής λεηλασίας της πολιτιστικής μας κληρονομιάς.

Την ίδια στιγμή, το διαδικτυακό εμπόριο κλεμμένων έργων και αρχαιοτήτων αυξάνεται. Οι ειδικοί του ψηφιακού εγκλήματος είχαν, ήδη, διαπιστώσει, τα τελευταία χρόνια, ότι μεμονωμένα άτομα και διεθνή δίκτυα, βρήκαν ιδιαίτερα πρόσφορο το ψηφιακό περιβάλλον, για να οργανώσουν λαθρεμπόριο αρχαιοτήτων.

Κατά τη διάρκεια της πανδημίας, η δραστηριότητα στη «μαύρη αγορά» αρχαιοτήτων ήταν πιο έντονη από ποτέ, με τζίρο 10 δισεκατομμύρια δολάρια, μόλις σε δύο χρόνια. Τώρα, οργανισμοί, όπως η UNESCO και η Ιντερπόλ, τονίζουν πολύ συχνά ότι τα χρήματα δεν καταλήγουν στους ανθρώπους των οποίων ο βιοπορισμός εξαρτάται από την εξεύρεση πολιτιστικών θησαυρών και ότι μεγάλα ποσά κατευθύνονται στη χρηματοδότηση εγκληματικών δραστηριοτήτων.

Επειδή είναι παγκόσμιο φαινόμενο, οι χώρες πρέπει να συνεργαστούν για την καταπολέμησή του. Η αρχαιοκαπηλία είναι μια ανοιχτή πληγή. Ο βαθμός, όμως και η ταχύτητα, κυρίως, με την οποία η καταστροφή και η λεηλασία των πολιτιστικών αγαθών λαμβάνει χώρα στις μέρες μας, είναι πρωτόγνωρη και φαίνεται, με γεωμετρική πρόοδο, να αυξάνεται. Γι’ αυτό ακριβώς χρειάζεται διαρκής επαγρύπνηση και άμεσες κινήσεις από το σύνολο των υφιστάμενων φορέων, ώστε να γίνει εφικτή η πραγματική αντιμετώπιση και η μείωσή τους.

Ο πολιτισμός της Ελλάδας είναι παντού γύρω μας. Υψώνεται ασύγκριτος στο βάθος των αιώνων. Είναι αποτέλεσμα του διαρκούς αγώνα των Ελλήνων και της δράσης του, στο πλαίσιο μιας οργανωμένης κοινωνίας. Αποτελεί το συγκριτικό μας πλεονέκτημα. Γι’ αυτό χρειάζονται στρατηγικά πλάνα και σχέδια ολοκληρωμένα και κοστολογημένα, αν θέλουμε να μιλάμε για σοβαρή αξιοποίηση.

Το περιεχόμενο του ελληνικού πολιτισμού περιλαμβάνει, τόσο την πολιτιστική κληρονομιά, αρχαία, βυζαντινή, μεσαιωνική όσο και τη σύγχρονη πνευματική δημιουργία και χαρακτηρίζεται για τη διαχρονικότητά του. Μέσω της διεθνούς ακτινοβολίας του, αποτέλεσε τον κύριο πυλώνα, στον οποίο στηρίχτηκε ο ευρωπαϊκός πολιτισμός.

Με το άρθρο τέταρτο, ορίζονται τα μέσα συνεργασίας των μερών. Αυτά είναι η ανταλλαγή αξιωματούχων και εμπειρογνωμόνων, σε διάφορους πολιτιστικούς τομείς, η διοργάνωση εκπαιδευτικών προγραμμάτων, εργαστηρίων, προγραμμάτων ανάπτυξης ικανοτήτων και σεμιναρίων για διανοούμενους επαγγελματίες της πολιτιστικής κληρονομιάς, καθώς και οποιοδήποτε άλλο μέσο συμφωνηθεί από τα μέρη. Αυτά τα σεμινάρια και τα προγράμματα, σε ποιο βαθμό θα βαρύνουν τον Προϋπολογισμό και τους Έλληνες φορολογούμενους;

Με το άρθρο πέμπτο, ορίζεται ότι κάθε μέρος, με την επιφύλαξη των διαθέσιμων πόρων του, αναλαμβάνει το οικονομικό κόστος της εκπλήρωσης των υποχρεώσεών του, στο πλαίσιο του υπό κύρωση Μνημονίου Κατανόησης. Αόριστες, όμως και γενικόλογες οικονομικές επιβαρύνσεις για τους Έλληνες πολίτες.

Με το άρθρο έκτο, διατυπώνεται η υποχρέωση εμπιστευτικότητας, μεταξύ των μερών. Πρόκειται περί κλασικής ρήτρας εμπιστευτικότητας, που συνήθως συνοδεύουν τις συμφωνίες συνεργασίας μεταξύ των μερών και προβλέπει, αφενός μεν την αξιοποίηση των πληροφοριών για το σκοπό, που δύναται, αφετέρου τη μη διαρροή τους σε τρίτους.

Με το άρθρο έβδομο, προβλέπεται η φιλική διευθέτηση, μέσω της διπλωματικής οδού, οποιασδήποτε διαφοράς ήθελε προκύψει από την εφαρμογή της παρούσας Συμφωνίας. Η Συμφωνία περί μη παραπομπής της διαφοράς σε τρίτο ή σε δικαστήριο, είναι ενδεχομένως ιδιαιτέρως δεσμευτική. Σε όλες τις συμβάσεις καλό είναι να προβλέπονται όλα τα πιθανά ενδεχόμενα, σε περίπτωση διαφωνιών.

Στο άρθρο ένατο, προβλέπεται ότι τα δύο μέρη μπορούν να παρέχουν ξεχωριστά προγράμματα ή παραρτήματα, στο πλαίσιο του υπό κύρωση Μνημονίου Κατανόησης. Και τα δύο μέρη προσδιορίζουν τις συμφωνηθείσες δραστηριότητες και τους τρόπους συμμετοχής για κάθε μέρος, συμπεριλαμβανομένης της διάρκειας των οικονομικών υποχρεώσεων και οποιωνδήποτε άλλων σχετικών ρυθμίσεων, που ενδέχεται να είναι απαραίτητες.

Η διάταξη αυτή αποτελεί εκδήλωση της διαφορετικής δυναμικής των μερών στο οικονομικό πεδίο και ως εκ τούτου, της δυνατότητάς τους να υλοποιήσουν τις δεσμεύσεις τους από την παρούσα Συμφωνία. Είναι μια διάταξη, η οποία, ναι μεν αποτρέπει την υπέρμετρη οικονομική μας επιβάρυνση, αλλά εξακολουθεί να την αφήνει αόριστη.

Στο άρθρο δέκατο, ορίζεται ότι τα μέρη σέβονται τα δικαιώματα πνευματικής ιδιοκτησίας, που απορρέουν από κάθε κοινή δραστηριότητα ή έργο, στο πλαίσιο του υπό κύρωση Μνημονίου Κατανόησης. Πρόκειται για διάταξη τυπική, ως επί το πλείστον, που επιβεβαιώνει το κύρος των διεθνών συνθηκών και των εσωτερικών κανόνων για την προστασία των δικαιωμάτων πνευματικής ιδιοκτησίας, παραπέμποντας στις διατάξεις τους.

Στο άρθρο δεύτερο, αναφορικά με την έγκριση προγραμμάτων και παραρτημάτων, ορίζεται ότι το εκτελεστικό πρόγραμμα και τα προγράμματα ή παραρτήματα των άρθρων τρίτου και ενάτου, αντίστοιχα του Μνημονίου Κατανόησης, εγκρίνονται ,με Κοινή Απόφαση του Υπουργού Πολιτισμού και Αθλητισμού και των κατά περίπτωση αρμοδίων Υπουργών. Είμαστε, προφανώς, αντίθετοι στο άρθρο αυτό, που προβλέπει εξουσιοδοτική διάταξη, καθώς θεωρούμε ότι ζητήματα, που άπτονται των διμερών σχέσεων της χώρας, πρέπει να περνούν από τη Βουλή.

Αξίζει να τονίσουμε ότι η πολιτιστική δημιουργία είναι κάτι εξαιρετικά δυναμικό, το οποίο και δομείται γύρω μας, έστω κι ας μην το αντιλαμβανόμαστε άμεσα. Ο σύγχρονος πολιτισμός είναι μια εικόνα της εποχής μας, η οποία εμπεριέχει και όλη την εμπειρία του παρελθόντος μας.

Η χώρα μας εμπνέει, με έναν τρόπο αστείρευτο. Αυτό που πάντα θα απαιτείται είναι μία επίσης εμπνευσμένη κρατική στρατηγική ενίσχυσης και ανάδειξης του διαθέσιμου αυτού κεφαλαίου. Είναι το συγκριτικό μας πλεονέκτημα. Πρέπει να επενδύσουμε σε αυτό, με σεβασμό, ποιότητα, ελληνική έμπνευση. Σύμφωνα με φετινή έρευνα, μόλις 2/10 Έλληνες φαίνεται να πιστεύουν πως η ελληνική πολιτεία έχει διαχρονικά αξιοποιήσει τη δύναμη και τον πλούτο των ελληνικών μουσείων, στο κομμάτι της εξωτερικής πολιτικής.

Την ίδια ώρα, λιγότεροι από 4/10 δηλώνουν πως επισκέφτηκαν κάποιο ελληνικό μουσείο, το τελευταίο 12μηνο, κατά τη διάρκεια της κανονικής τους λειτουργίας, πριν από την πανδημία. Το 73,3%, συντριπτικά μεγάλο ποσοστό, δεν συμμερίζεται αυτή την άποψη, εκτιμώντας πως διαχρονικά τα μουσεία του τόπου δεν έχουν αξιοποιηθεί επαρκώς, στο κομμάτι της εξωτερικής πολιτικής, ενώ ένα ποσοστό της τάξεως του 6,2% των ερωτηθέντων, δεν απαντά.

Καθοριστική είναι η αξιοποίηση των νέων τεχνολογιών, προκειμένου τα μουσεία, τα οποία αποτελούν πολυδύναμους και πολυδιάστατους χώρους, να καταστούν επίκαιρα, σύγχρονα, καινοτόμα και ελκυστικά. Αναμφίβολα, η εμπειρία, την οποία προσφέρουν οι νέες τεχνολογίες στον επισκέπτη, κάνει τη μουσειακή επίσκεψη καλύτερη και αποτελεσματικότερη, φέρνει τον Έλληνα επισκέπτη, σε στενότερη επαφή με την πολιτιστική του κληρονομιά και ταυτόχρονα, μπορεί να προσελκύσει και περισσότερους επισκέπτες από το εξωτερικό.

Η σύνδεση του ελληνικού μουσείου με τον τουρισμό χρήζει της υποστήριξης των νέων τεχνολογιών. Η καλύτερη και αποτελεσματικότερη εκμετάλλευση της τεχνολογίας πρέπει να έχει σαν στόχο, όχι μόνο την παροχή πληροφοριών, αλλά και την οικοδόμηση της ουσιαστικής γνώσης, μέσω του θέματος. Όπως είχαμε αναφέρει και κατά το παρελθόν, δυστυχώς, στη χώρα μας, οι επισκέψεις των ελληνικών οικογενειών, στα μουσεία, είναι ελάχιστες και πραγματοποιούνται, συνήθως, από τα σχολεία.

Και αυτό πρέπει να αλλάξει, αυξάνοντας τις δωρεάν ημέρες, κατά τις οποίες να τα επισκεφτούν, διότι το γεγονός της μειωμένης επισκεψιμότητας των οικογενειών έχει σαν αποτέλεσμα τα παιδιά να μην είναι τόσο εξοικειωμένα με το πολιτιστικό παρελθόν. Η ανάγκη της προστασίας και της ανάδειξης των σπουδαίων δημιουργημάτων της ιστορικής κληρονομιάς, για εμάς, στην Ελληνική Λύση, είναι πρωταρχικής σημασίας. Αρκεί η προστασία αυτή να είναι ουσιαστική και να μη μένει στα χαρτιά. Πρέπει να βρίσκεται στο υψηλότερο βάθρο των προτεραιοτήτων της χώρας μας, που διαθέτει πλούσια ιστορία.

Η πολιτιστική κληρονομιά δεν έχει, φυσικά, να κάνει μόνο με το παρελθόν, γιατί πάνω απ’ όλα έχει να κάνει και με το μέλλον μας. Ο ρόλος και ο αντίκτυπος του πολιτισμού, αλλά και η συνεισφορά και η ιδιαίτερη αξία τους, σε ευρύτερους τομείς της κοινωνικής και όχι μόνο ζωής, δεν αμφισβητούνται από κανέναν. Πιστεύουμε ότι ιδιαίτερα σε μία χώρα, όπως η Ελλάδα, η οποία διαθέτει ένα τεράστιο πλούτο πολιτιστικών αγαθών, τα οποία αποτελούν αμάχητα τεκμήρια της μακραίωνης ελληνικής ιστορίας, μόνο μέσω της νομοθετικής θωράκισης και της διεθνούς συνεργασίας, μπορούν να καταπολεμηθούν οι μαζικές πολιτιστικές καταστροφές, οι οποίες έχουν, σαν κύριο στόχο, την παράνομη διακίνηση αρχαιοτήτων.

Η προτεραιότητα ανάδειξης του ιστορικού και καλλιτεχνικού πλούτου της χώρας, είναι πρωταρχική αναγκαιότητα, για τη διαφύλαξη της ποιότητας. Δυστυχώς, όμως, στην πράξη, δεν βλέπουμε να υλοποιείται. Η σημασία, που αποδίδεται, σήμερα, στα κληροδοτημένα από το παρελθόν έργα, βασίζεται σε θεμελιώδη κριτήρια μοναδικότητας, ιστορικής συνέχειας και καλλιτεχνικής αξίας. Γι’ αυτό η πολιτιστική μας κληρονομιά δεν είναι απλώς το αίτημα για εμπλουτισμό της ιστορίας μας, αλλά περιλαμβάνει την ουσία, την ανάγκη της βιωματικής προσέγγισης, της αισθητικής του χώρου, αλλά και της ιστορικής διάστασης του πολιτισμού μας.

Η προστασία της πολιτιστικής μας παράδοσης απαιτεί, κυρίως, δύο στοιχεία, συνείδηση και ευαισθησία. Ο πολιτισμός αποτελεί μια σπουδαία προωθητική δύναμη για την ανάπτυξη μιας χώρας, πολλώ δε μάλλον, όταν αυτή η χώρα είναι η Ελλάδα. Όσον αφορά την ψήφιση του ανωτέρω, επιφυλασσόμαστε επί της Ολομέλειας. Σας ευχαριστώ.

**ΒΑΣΙΛΕΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε, κυρία Ασημακοπούλου.

Συνεχίζουμε με τον κ. Δελή, από το Κ.Κ.Ε.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κ. Πρόεδρε.

Σύμφωνα με τη συνοδευτική Αιτιολογική Έκθεση αυτού του Μνημονίου Κατανόησης της χώρας μας, με το Βασίλειο της Σαουδικής Αραβίας, για τον τομέα του πολιτισμού, το Μνημόνιο υπεγράφη, στην Αθήνα, την 26η Ιουλίου του 2022, με στόχο να προωθηθεί, έτι περαιτέρω, η συνεργασία μεταξύ των δύο χωρών, στον τομέα του πολιτισμού. Η υλοποίηση του εν λόγω Μνημονίου θα συμβάλει στην κατανόηση των ιδιαίτερων χαρακτηριστικών του πολιτισμού των δύο λαών και θα συνεισφέρει στην ενίσχυση της διακρατικής συνεργασίας.

Όπως βλέπουμε, βέβαια, καταρχάς αυτό το Μνημόνιο Κατανόησης, αυτή η μορφωτική Συμφωνία, σε αντίθεση με άλλες αντίστοιχες, που περιμένουν χρόνια και χρόνια στα συρτάρια των Υπουργείων, προωθείται ταχύτατα εντός τριμήνου, θερινού μάλιστα, στη Βουλή προς Κύρωση και αυτό δεν είναι καθόλου, μα καθόλου τυχαίο. Υπαγορεύεται από τις γοργά αναπτυσσόμενες σχέσεις, τις πολιτικοστρατιωτικές, με έμφαση στις στρατιωτικές σχέσεις, ανάμεσα στη χώρα μας και στο Βασίλειο της Σαουδικής Αραβίας.

Σύμφωνα πάλι με την Αιτιολογική Έκθεση, η Συμφωνία των δύο χωρών αφορά τους φορείς και της πολιτιστικής κληρονομιάς, των δύο χωρών, δηλαδή, αλλά και στους φορείς του σύγχρονου πολιτισμού τους. Ποιοι είναι εν προκειμένω αυτοί οι φορείς, ιδίως του σύγχρονου πολιτισμού; Το μαθαίνουμε, διαβάζοντας απλά πάλι, στην Αιτιολογική Έκθεση, τους στόχους αυτής της συμφωνίας, «ενίσχυση της συνεργασίας και των ανταλλαγών σε πολιτιστικούς τομείς όπως η αρχιτεκτονική, το σχέδιο, οι παραστατικές τέχνες, ο κινηματογράφος και ο οπτικοακουστικό τομέα, η πολιτιστική κληρονομιά, οι γαστρονομικές τέχνες, οι εικαστικές τέχνες, τα μουσεία και η λογοτεχνία».

Αν σταθούμε ιδιαίτερα στην αρχιτεκτονική, στον κινηματογράφο και τον οπτικοακουστικό τομέα εύκολα καταλαβαίνουμε, βέβαια, ότι αυτοί οι φορείς δεν είναι άλλοι από τις μεγάλες τεχνικές και κατασκευαστικές εταιρείες, οι οποίες δραστηριοποιούνται στη Σαουδική Αραβία και ευρύτερα στη Μέση Ανατολή και δεν είναι άλλες από τις εταιρείες της πολιτιστικής βιομηχανίας, οι οποίες εμπορεύονται τον πολιτισμό στη χώρα μας είτε του κινηματογράφου είτε ευρύτερα του οπτικοακουστικού τομέα.

Παρακάτω τώρα, πάλι στην Αιτιολογική Έκθεση, ως ένας από τους στόχους αυτής της μορφωτική Συμφωνίας, αναφέρεται το εξής: «Η ανταλλαγή γνώσεων και εμπειριών, σε σχέση με τη νομοθεσία και τις πολιτικές, που αφορούν τον πολιτισμό». Δηλαδή, η χώρα μας, η Ελλάδα, θα αντλήσει γνώσεις και εμπειρία και θα αξιοποιήσει τη νομοθεσία και τις πολιτικές της Σαουδικής Αραβίας; Σοβαρά μιλάτε; Είναι δυνατόν; Της Σαουδικής Αραβίας; Μιας χώρας φεουδαρχικής, μεσαιωνικής, όπου ακόμα και τα στοιχειώδη δικαιώματα μιας γυναίκας είναι ανύπαρκτα; Από εκεί θα πάρουμε καλές ιδέες και καλές πρακτικές για τον πολιτισμό, στη χώρα μας; Μα, συγγνώμη, η καθημερινότητα του ανθρώπου δεν είναι η ουσία του πολιτισμού, του κάθε πολιτισμού; Βέβαια, σε ό, τι αφορά στις σχέσεις της χώρας μας, με τη Σαουδική Αραβία, αυτής της χώρας – νεκροταφείο, πραγματικά, της δημοκρατίας και των ανθρωπίνων δικαιωμάτων, ιδίως των γυναικείων; Αλλά εδώ, εν προκειμένω, δεν σας ενοχλούν όλα αυτά, για άλλες χώρες σας ενοχλούν, εδώ κλείνετε τα μάτια ! Πρέπει εδώ να πούμε ότι αυτές οι σχέσεις αναπτύσσονται, τα τελευταία χρόνια, ταχύτατα, όπως είπαμε, στο γεωπολιτικό επίπεδο. Η συνεργασία της χώρας μας με τη Σαουδική Αραβία έχει ήδη επεκταθεί σημαντικά και στον στρατιωτικό τομέα και θέλουμε να θυμίσουμε εδώ ότι η χώρα μας ανέλαβε την αποστολή, στη Σαουδική Αραβία, μιας ολόκληρης συστοιχίας PATRIOT, αυτού του υπερσύγχρονου αντιαεροπορικού συστήματος, προκειμένου να ενισχυθεί η αεράμυνα της Σαουδικής Αραβίας, μιας χώρας, η οποία, εκτός των άλλων, έχει εισβάλει εν τω μεταξύ και στην Υεμένη. Πότε γίνεται αυτή η αποστολή του συστήματος PATRIOT; Μα, την ώρα, ακριβώς, που η επιθετικότητα της Τουρκίας, απέναντι στη χώρα μας, αναβαθμίζεται και, τώρα τελευταία, αναβαθμίζεται και με βαλλιστικούς πυραύλους και πάντα, φυσικά, με τις πλάτες του ΝΑΤΟ, των Αμερικανών και της Ευρωπαϊκής Ένωσης.

Εν κατακλείδι, αν και πρόκειται για μια μορφωτική Συμφωνία, η οποία υπογράφηκε, είναι φανερό αυτό, πριν από λίγους μήνες, κατά τη διάρκεια της επίσκεψης του μονάρχη αυτής της χώρας. Μια Συμφωνία προορισμένη να υπηρετήσει, βεβαίως και αυτή εν τέλει τις ανάγκες των ομίλων της πολιτιστικής βιομηχανίας. Αντικειμενικά και αυτή η Συμφωνία εντάσσεται, στο ευρύτερο πλαίσιο, των πολιτικο-στρατιωτικών σχέσεων του ελληνικού κράτους, της ελληνικής αστικής τάξης, δηλαδή, με τους Βασιλιάδες, τους Σεΐχηδες και τους Εμίρηδες της Σαουδικής Αραβίας.

Με βάση, λοιπόν, όλα τα παραπάνω, εμείς δεν μπορούμε να την ψηφίσουμε και επιφυλασσόμαστε για την τελική μας ψήφο στην Ολομέλεια. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κύριε Δελή.

Τον λόγο έχει ο κύριος Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜεΡΑ25):** Ευχαριστώ πολύ. Πρόκειται, κύριε Πρόεδρε, κυρίες και κύριοι βουλευτές, αγαπητή κυρία Υπουργέ, για διμερή συμφωνία του Υπουργείου Πολιτισμού μας με το αντίστοιχο Υπουργείο Πολιτισμού του Βασιλείου της Σαουδικής Αραβίας. Το ερώτημα, που τίθεται, κυρία Υπουργέ, για εμάς είναι το εξής: Τι είδους πολιτισμικές αξίες θα ανταλλάξουμε, με το σκληρά δικτατορικό φονταμενταλισμό και το καθαρά δολοφονικό καθεστώς των Σαούντ; Μήπως το πεδίο των ιμπεριαλιστικών πολέμων και τους βομβαρδισμούς των αμάχων, όπως στην περίπτωση της Υεμένης, κυρία Υπουργέ, και μάλιστα, με όπλα, που έχει πουλήσει στη δικτατορική Σαουδική Αραβία και η Ελλάδα; Μήπως θα ανταλλάξουμε πολιτισμό, μήπως με τη δολοφονική μεταχείριση των γυναικών, των ΛΟΑΤΚΙ ατόμων και τις δολοφονίες μετά βασανιστηρίων, μάλιστα, δημοσιογράφων, που προσπαθούν να είναι ανεξάρτητοι; Προφανώς και όχι, γιατί ακόμη και η Κυβέρνησή σας, η Κυβέρνησή της «Κυριάκος Μητσοτάκης Α.Ε.» δεν είναι, βεβαίως, τόσο αφελής.

Όμως, κυρίες και κύριοι βουλευτές, κατά τη γνώμη μας, στο ΜεΡΑ25, είναι αυτή η Κυβέρνηση τόσο κυνική όσο ακριβώς και το Βρετανικό Foreign Office, το οποίο εξέδωσε πρόσφατα Οδηγία προς τις ΛΟΑΤΚΙ και τους ποδοσφαιρόφιλους Βρετανούς, που θα μεταβούν στο γειτονικό της Σαουδικής Αραβίας και εξίσου, βεβαίως, απολυταρχικό και καταπιεστικό Κατάρ, για το Μουντιάλ, που θα αρχίσει, σε λιγότερο από ένα μήνα. Διαβάζω σε εισαγωγικά την Οδηγία του Foreign Office, για να πάρετε μια ιδέα: «Να είναι μετρημένοι οι ΛΟΑΤΚΙ και να μην προκαλούν, όσον αφορά τη σεξουαλικότητά τους, όσο βρίσκονται στη χώρα του Κόλπου», μια χώρα, που είναι ακριβώς το ίδιο, είναι λίγο ηπιότερο, να είμαι ακριβής και εγώ, το καθεστώς της από το καθαρά δικτατορικό καθεστώς της Σαουδικής Αραβίας. Δεν σας ενδιαφέρει, σαν Κυβέρνηση, εννοώ, κυρία Υπουργέ, τι φρικαλεότητες πράττει το καθεστώς των Σαούντ; Δεν σας ενδιαφέρουν οι κατάφωρες παραβιάσεις βασικότατων ανθρωπίνων δικαιωμάτων και η σκληρή, σκληρότατη, δικτατορική μοναρχία, που κυβερνά, με σιδηρά πυγμή; Θυμίζω δημόσιες εκτελέσεις, κυρία Υπουργέ, όπως δεν ενδιαφέρει και τους κατά τα άλλα φιλελεύθερους Βρετανούς φίλους σας του Foreign Office. Δημιουργείτε τέτοιες ανίερες συμμαχίες, που ούτε καν συμμαχίες δεν είναι, καθώς το μόνο που κάνετε, με αυτές τις συμφωνίες, είναι να λειτουργείτε, ως να ήσασταν νομιμοποιητικός μηχανισμός ενός φασιστικού ολοκληρωτικού καθεστώτος. Σε αυτή τη νομιμοποίηση, αποσκοπούν αυτές οι δήθεν πολιτισμικές συμφωνίες, να καταστήσουν, δηλαδή, το καθεστώς των Σαούντ νομιμοφανές, στη διεθνή κοινή γνώμη. Όμως, κανένα πρόσκαιρο και κανένα εντελώς αβέβαιο υλικό όφελος δεν είναι ικανό να σβήσει, από την πατρίδα μας, μια τέτοια ρετσινιά. Δεν είναι Ανώνυμη Εταιρεία η Ελλάδα, κύρια Υπουργέ, για να αλλάξει ΑΦΜ και brand name. Καταψηφίζουμε, κύριε Πρόεδρε, κυρίες και κύριοι βουλευτές μετά μανίας.

Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ, κύριε Γρηγοριάδη.

Τον λόγο έχει η κυρία Υπουργός.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, πολύ κύριε Πρόεδρε. Καλημέρα και καλό μήνα, σήμερα. Θα είμαι πάρα πολύ σύντομη, διότι ο Εισηγητής της Νέας Δημοκρατίας μίλησε, εκτενώς και αναλυτικά, για το θέμα του Μνημονίου συνεργασίας, το οποίο αφορά στο σύνολο του πολιτισμού, δηλαδή και στην πολιτιστική κληρονομιά και στη σύγχρονη δημιουργία.

Οι μακροπρόθεσμοι στόχοι του Μνημονίου είναι η καθιέρωση μιας συστηματικής συνεργασίας, την οποία η Ελλάδα επιδιώκει, με όλες τις χώρες. Η Ελλάδα, το έχουμε πει πολλές φορές, είναι πρωτεύουσα δύναμη στον πολιτισμό και επομένως, έχει κάθε λόγο να συνεργάζεται με τα κράτη, τα οποία επιθυμούν να λάβουν, κατά κύριο λόγο, τεχνογνωσία από εμάς και η τεχνογνωσία δεν αφορά μόνο τις αρχαιολογικές ανασκαφές, αφορά τη συντήρηση, όπου η Ελλάδα είναι πάρα πολύ προχωρημένη και πολλές χώρες χρειάζονται τις συμβουλές μας, αφορά, όμως και στη νομοθεσία μας. Δεν λέει η Συμφωνία ότι εμείς θα αντλήσουμε, κατ’ ανάγκην, νομοθεσία από τη Σαουδική Αραβία, υπάρχει και η δική μας νομοθεσία, η οποία έχει θεωρηθεί, σε διεθνές επίπεδο, καλή πρακτική και επομένως, μπορούμε εμείς να συμβουλέψουμε για θέματα νομοθεσίας.

Επίσης, στον τομέα του σύγχρονου πολιτισμού, ας μην υποτιμούμε το τι κάνουν τα άλλα κράτη και ιδιαίτερα η Σαουδική Αραβία. Εάν κανείς μελετήσει λίγο την πορεία τους, θα δει ότι είναι πολύ προχωρημένη, σε πολλά πράγματα και δεν θα ήταν κακό να συνεργαστούμε και εμείς μαζί τους, αντίθετα, θα ήταν ευκταίο και καλό. Η υλοποίηση τώρα του προς κύρωση Μνημονίου, με τυπικό νόμο, θα συμβάλει στην κατανόηση των ιδιαίτερων χαρακτηριστικών του πολιτισμού των δύο λαών. Ας μην απορρίπτουμε τόσο εύκολα τον πολιτισμό κανενός λαού και θα συνεισφέρει στην ενίσχυση της διακρατικής συνεργασίας.

Το Μνημόνιο αφορά σε φορείς και απασχολούμενους, για συμμετοχή σε πολιτιστικά φεστιβάλ. Στην υλοποίηση, ήδη, συμμετέχουν, πρέπει να πω, δεν περιμένουν μόνο το Μνημόνιο, το Μνημόνιο θα έρθει να δώσει μία θεσμική δυναμική και να λύσει ορισμένα τεχνικά προβλήματα, αλλά, ήδη, συμμετέχουν δικοί μας φορείς και απασχολούμενοι σε πολιτιστικά γεγονότα, στη Σαουδική Αραβία, στην υλοποίηση έργων, που σχετίζονται, με τη διατήρηση, συντήρηση και κάθε είδους πολιτιστική κληρονομιά, όπως είπα, στην ανταλλαγή αξιωματούχων και εμπειρογνωμόνων, σε διάφορους πολιτιστικούς τομείς, στη διοργάνωση εκπαιδευτικών προγραμμάτων και σεμιναρίων, για επαγγελματίες και της πολιτιστικής κληρονομιάς και του σύγχρονου πολιτισμού.

Εν τέλει, οι δύο χώρες, η Ελλάδα και η Σαουδική Αραβία έχουν, αυτή τη στιγμή, εξαιρετικές σχέσεις, οι οποίες σχέσεις επιβεβαιώθηκαν και στο ανώτατο δυνατό επίπεδο, με τις επισκέψεις, οι οποίες έχουν λάβει χώρα. Στη Σαουδική Αραβία, σήμερα, εφαρμόζουν προγράμματα πολύ μεγάλοι πολιτιστικοί οργανισμοί της Ευρώπης. Δεν υπάρχει κανείς λόγος η Ελλάδα να λείπει, το αντίθετο, θα έλεγα. Μουσεία, Μουσειακοί Οργανισμοί, στη Σαουδική Αραβία, αυτή τη στιγμή, παρουσιάζουν σημαντικά πολιτιστικά γεγονότα, τα οποία θα θέλαμε και εμείς να δούμε και, γιατί όχι, να μεταφέρουμε αυτούσια τα γεγονότα αυτά και στην Ελλάδα. Μας ενδιαφέρει, απολύτως, η προβολή του ελληνικού πολιτισμού, μας ενδιαφέρει και αυτή είναι η διαφορά στην πολιτική μας αυτής της εξωστρεφούς πολιτιστικής πολιτικής, ότι θέλουμε τον ελληνικό πολιτισμό να προβάλλεται, στα μεγαλύτερα δυνατά ακροατήρια. Επαναλαμβάνω, ότι έχουμε να δώσουμε τεράστια τεχνογνωσία και έχουμε να αντλήσουμε τεχνογνωσία σε διάφορα θέματα.

Εν τέλει και κλείνω, με δύο σημεία, κύριε Πρόεδρε. Το ένα είναι ότι φέρνουμε το συγκεκριμένο Μνημόνιο να κυρωθεί, μέσα σε μερικούς μήνες. Σε αυτή την Αίθουσα, κάθε φορά, που έρχεται μία κύρωση μνημονίου, συνήθως, εγκαλούμεθα, γιατί έχει καθυστερήσει. Αυτό το μνημόνιο, το οποίο έρχεται να κυρωθεί, στο λογικό χρόνο, επίσης ενοχλεί. Επίσης, να θυμίσω ότι δεν είναι το μόνο. Μνημόνια, τα οποία έχουν υπογραφεί, επί των ημερών αυτής της Κυβέρνησης, έρχονται προς κύρωση, σε πολύ σύντομο χρόνο. Αυτά, τα οποία έρχονται με καθυστέρηση ετών, είναι αυτά τα οποία κληρονομήσαμε, από την προηγούμενη Κυβέρνηση, γι’ αυτό και έχουν καθυστερήσει 4 και 5 χρόνια.

Τέλος και η τελευταία μου παρατήρηση: Όταν ένα Υπουργείο συζητά με το ομόλογο του Υπουργείο άλλης χώρας για τη συμφωνία, για ένα μνημόνιο κατανόησης, για μια πολιτιστική συνεργασία, μιλώντας ειδικά για το Υπουργείο Πολιτισμού, μιλάει με τον ομόλογο Υπουργό και τις υπηρεσίες του, για τα θέματα της αρμοδιότητάς του. Αυτό επιβάλλουν οι επίσημες συνομιλίες, οτιδήποτε άλλο μπορεί να αφορά γενικότερη συζήτηση, όμως μιλάμε επί του συγκεκριμένου θέματος και την αρμοδιότητα που αφορά το Υπουργείο Πολιτισμού. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ πολύ, κυρία Υπουργέ.

Στο σημείο αυτό, ολοκληρώνεται η συζήτηση για την επεξεργασία του σχεδίου νόμου του Υπουργείου Πολιτισμού και Αθλητισμού.

Κυρίες και κύριοι συνάδελφοι, γίνεται δεκτό το σχέδιο νόμου του Υπουργείου Πολιτισμού και Αθλητισμού «Κύρωση του Μνημονίου Κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας», επί της αρχής, επί των άρθρων και στο σύνολό του;

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας):** Υπέρ.

**ΕΛΙΣΣΑΒΕΤ (ΜΠΕΤΥ) ΣΚΟΥΦΑ (Εισηγήτρια της Μειοψηφίας):** Επιφύλαξη**.**

**ΔΗΜΗΤΡΙΟΣ ΚΩΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛ.):** Επιφύλαξη.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Επιφύλαξη.

**ΣΟΦΙΑ–ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Επιφύλαξη.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Κατά.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Επομένως, το σχέδιο νόμου του Υπουργείου Πολιτισμού και Αθλητισμού έγινε δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ' ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 11.15' λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**